
                                                    SEKRETARI I PËRGJITHSHËM

Nr_____Prot      		                                                         Tiranë më, ___ .___.2022
	


Lënda: 	Informacion mbi vizitën zyrtare të Komisionit për Politikën e Jashtme në Kosovë, 28 – 30 mars 2022


Drejtuar:	Kryetares së Kuvendit, SH.S.Znj. Lindita NIKOLLA


Për dijeni:      Sekretar i Sekretariatit për Marrëdhëniet me Jashtë, Z. Taulant BALLA




E nderuar Kryetare, 

Në datat 28 – 30 mars 2022, në Prishtinë, në Kosovë një delegacion nga Komisioni për Politikën e Jashtme, zhvilloi një vizitë zyrtare, me ftesë të Komisionit për Politikën e Jashtme dhe Diasporë të Parlamentit të Kosovës. Delegacioni nga Shqipëria kryesohej nga ana e znj. Mimi Kodheli, Kryetare e këtij komisioni, e shoqëruar nga: z. Tomorr Alizoti, Zëvendëskryetar, z. Petro Koçi, z. Kreshnik Çollaku, z. Lavdrim Krashi, anëtarë, si dhe znj. Ina Jano, këshilltare.
Ditën e parë të vizitës zyrtare, në shenjë nderimi, delegacioni zhvilloi homazhe në varrin e Ibrahim Rugovës në Prishtinë dhe në Kompleksin Memorial të “Adem Jasharit”, në Prekaz. Më pas delegacioni u prit në shtëpinë e tij nga ana familjarëve të familjes së jasharve, Rifat Jashari, i cili me shumë dhimbje kujtoi vuajtjet dhe humbjet pjesëtarëve të familjes së tij. Ai, duke treguar historinë e kësaj masakre, u shpreh se kjo ngjarje ndodhi në orët e hershme të mëngjesit të 5 marsit 1998, në Prekaz u sulmua familja Jashari nga Ushtria Serbe dhe forcat policore serbe. Forcat sulmuese përbëheshin nga transportues të blinduar dhe pjesëtarë të policisë, të mbështetura nga artileria nga një fabrikë municioni në afërsi. Lagjen Jashari e kishin rrethuar diku me rreth 7,000-8,000 trupa serb. Sulmi zgjati 3 ditë dhe 2 netë. Forcat Serbe filluan sulmin pa asnjë paralajmërim. Pas kësaj kanë filluar të shtënat e automatikëve dhe mitralozëve. Shumica e familjes së Jasharajve u mblodhën në një dhomë të vetme, e cila ishte e murosur me tulla. Gjatë këtij operacioni, udhëheqësi i UÇK-së Adem Jashari dhe vëllai i tij Hamëz Jashari u vranë bashkë me 58 anëtarët e familjes. Në përfundim, z. Rifat theksoi se me të vërtetë ne humbëm gjithë këto pjestarë të familjes por fituam respektin e mbarë shqiptarëve anë mbanë botës. 
Në ditën e dytë dhe të tretë të vizitës, delegacioni nga Komisioni Parlamentar për Politikën e Jashtme në Kuvendin e Kosovës, i kryesuar nga Kryetarja e Komisionit, znj. Mimi Kodheli, zhvilloi takime me: Kryetarin e Kuvendit, z. Glauk Konjufca, me Komisionin për Politikën e Jashtme, me Komisionin për Sigurinë dhe Mbrojtjen, me Ministrin e Mbrojtjes si dhe vizituan fabrikën e agropërpununimit në Krushë të Madhe.
· Takimi me Kryetarin e Kuvendit, z. Glauk Konjufca

Pas mirëseardhjes dhe përshëndetjeve të rastit, Kryetari i Kuvendit të Kosovës Konjufca vlerësoi pikës së pari nismën e Kryetares së Kuvendit të Shqipërisë, znj. Lindita Nikolla, për intensifikimin e punës mes dy Kuvendeve dhe komisioneve parlamentare duke theksuar se njohja reciproke i shërben ecjes përpara të kombit shqiptar. Nismë e ndërmarrë kjo gjatë vizitës zyrtare  së Kryetares Nikolla në Prishtinë. Z. Konjufca falenderoi znj. Kodheli për punën e bërë në kuadër të Asamblesë Parlamentare të NATO-s, pas marrjes së postit së zëvendëspresidente e saj, për njohjen dhe përparimin e situatës së Kosovës në kuadër të anëtarësimit në organizmat ndërkombëtarë. Ky informacion është përcjellur edhe pranë Kryesisë të Kuvendit të Kosovës nga ana e Kryetarit të delegacionit të Kuvendit të Kosovës në AP të NATO-s, z. Driton Hyseni.
Z. Konjufca vlerësoi rolin që ka luajtur gjithmonë Shqipëria, duke përdorur zërin e saj aty ku nuk ka mundësi që Kosova të jetë.  Po ashtu, ai vlerësoi caktimin e koordinatorit kombëtar, z. Gentian Salaj (me rastin e vizitës së Kryeministrit Rama në Prishtinë), i cili është angazhuar për mbikqyrjen e zbatimint të marrëveshjeve të nënshkruara midis dy vendeve.   
Në vijim, fjalën e mori Znj. Kodheli, e cila, pasi falenderoi për pritjen e ngrohtë, falenderoi Kryetarin Konjufca për vënien në pah të kësaj iniciative të ndërmarrë së bashku me znj. Nikolla. Kjo e fundit vuri theksin se kjo nismë nga ana e saj është përkrahur që në momentin e parë. 
Gjithashtu, znj. Kodheli u shpreh se perspektiva europiane e Shqipërisë dhe ajo euro-atlantike e Kosovës janë një realitet i pakthyeshëm. Në këtë drejtim, ajo nënvizoi domosdoshmërinë: përafrim të legjislacionit në të gjitha drejtimet euro-atlantike; më shumë koordinim për një bashkëpunim sa më efektiv për të ardhmen, duhet punuar më shumë për krijimin e faciliteteve të shumta, që çojnë në shkëmbimin dhe qarkullimin e tregtisë (mallra, kapitale dhe shërbime). 
Në kuadrin e bashkëpunimit rajonal, znj. Kodheli u shpreh se rajoni ynë ka një favor tashmë, pasi 4 vendet e tij janë anëtarë të NATO-s. Kjo na shtyn ne që të kemi një koordinim sa më të mirë midis dy vendeve tona, në mënyrë që të rrisim qëndrueshmërinë për të ardhmen, por gjithmonë në rakordim me aleatët tanë strategjikë.
Duke folur për politikën dhe gjeopolitikën globale, z. Konjufca theksoi se tashmë, pas ndërhyrjes ushtarake të Rusisë në Ukrainë, bota nuk do jetë më si më parë. Pasi kjo situatë ka hapur një kapitull të ri në marrëdhëniet ndërkombëtare, gjë kjo që kushtëzon institucionet tona të jenë sa më afër me njëra tjetrën për bashkërenduar politikat tona, në veçanti atë të jashtme dhe të sigurisë. E them këtë, tha ai, sepse nëse analizojmë rastin se si veproi Serbia me Ukrainën, vërejmë se ajo me të vërtetë mbështeti rezolutën e propozuar nga Shqipëria dhe SHBA, por duhet parë pse e bëri. Ajo e mbështeti atë rezolutë pasi e lidh rastin e Ukrainës drejtëpërdrejtë me rastin e Kosovës. Ndërsa, nga ana e tjetër, nuk iu bashkua vendeve perëndimore me vendosjen e sanksioneve ndaj Rusisë, për kundrazi i dha kësaj të fundit mundësinë të ketë një korridor të vetëm ajoror, ku kryen gjatë një dite mbi 15 fluturime Moskë-Beograd.
Më pas ndërhynë edhe anëtarët e tjerë të këtij komisioni, si z. Alizoti, z. Koçi dhe z. Çollaku, të cilët mbështetën njëzëri rendësinë dhe domosdoshmërinë e një koordinimi sa më efikas si në politikën e jshatme dhe në atë të mbrojtjes dhe të sigurisë.
Lidhur për sa më lart, znj. Kodheli shtoi se është e vërtetë që ka ndryshuar skakiera gjeopolitike dhe se Serbia përbën një problem për sigurinë e Ballkanit Perëndimor, gjithnjë nëse koflikti në Ukrainë vijon. Ndaj për këtë, ajo solli në vëmendjen rolin që ka ndërmarrë Kuvendi i Republikës së Shqipërisë lidhur me mbështetjen e sovranitetit dhe tërësisë territoriale të Ukrainës dhe mbrojtjes së parimeve të së drejtës ndërkombëtare dhe të sigurisë evropiane dhe rendit botëror të marrëdhënieve midis shteteve, (kjo e bërë në bashkërendim me aleatët tanë strategjikë, SHBA dhe BE).  

· Takimi me Komisionin për Politikë të Jashtme dhe Diasporë
Takimi i radhës së delegacionit ishte ai me komisionin homolog, përkatësisht me Komisionin për Politikën e Jashtme dhe Diasporë nën drejtimin e kryetarit z. Haki Abazi. 
Gjatë takimit u vlerësua bashkëpunimi i shkëlqyer dhe vëllazëror mes vendeve tona dhe një vëmendje të veçantë iu kushtua situatës së fundit në Ukrainë dhe implikimeve që ajo mund të ketë për rajonin tonë. Theksi u vu në bashkërendimin më të mirë të veprimeve për të siguruar stabilitetin, një zhvillim të qëndrueshëm, si dhe vlerat demokratike e paqen për rajonin ku ne jetojmë.
Kryetari Abazi nënvizoi se “pavarësisht çështjeve që mund të mos pajtojmë (dhe këtu ai i referohej çështjes së Ballkanit të Hapur), ato që na bashkojnë mbesin dominante dhe të patjetërsueshme në rrugëtimin tonë të përbashkët në procesin e integrimit euro-atlantik.  
Edhe Kryetarja e Komisionit znj. Mimi Kodheli, vlerësoi lart bashkëpunimin e gjertanishëm ndërmjet të dy vendeve, me theks të veçantë atë ndërmjet të dy komisioneve. Ajo u shpreh e bindur se ky bashkëpunim do të vijojë edhe në të ardhmen, sidomos në fushën e diplomacisë parlamentare. Në vijim të takimit, temat që dominuan gjatë debatit ishin: lufta në Ukrainë dhe ndikimi i saj në rajon, integrimet euro-atlantike të rajonit, bashkëpunimi Shqipëri – Kosovë, si dhe zbatimi i marrëveshjeve të arritura ndërmjet Shqipërisë dhe Kosovës. 
Për sa i përket agresionit të Rusisë në Ukrainë, bashkëbiseduesit vlerësuan se efektet e saj janë duke u ndier në ngritjen e çmimeve në shumë artikuj ushqimorë, në naftën dhe derivatet e saj, si dhe në furnizimin me energji elektrike. Ndërkaq u shprehën optimistë se marrëveshjet e nënshkruara ndërmjet qeverive përkatëse do gjejnë zbatim të tërësishëm gjatë një së ardhmeje të afërt. Duke analizuar mundësitë e bashkëpunimit edhe të mëtutejshëm ekonomik, përfaqësuesit e të dy komisioneve vlerësuan se ai duhet të jetë edhe më i madh duke hequr barrierat që mund ta pengojnë atë. 
Për sa i përket çështjes së sigurisë, ndërkaq, u vlerësua se anëtarësimi i Shqipërisë në NATO dhe prezenca e KFOR-it në Kosovë, janë garanci e një stabiliteti për të dyja vendet, por, megjithatë, u tha në takim, situata duhet të vlerësohet me kujdes, në një kohë kur ende nuk dihet se si do të përfundojë agresioni i Rusisë ndaj Ukrainës.  Gjithsesi, kjo situate kërkon angazhimin vigjilent të të dyja shteteve për marrëdhëniet dhe sigurinë në rajon. E kaluara na ka mësuar që ne duhet edhe të jemi të kujdesshëm, por edhe të mbrohemi së bashku ndaj rreziqeve që janë jodemokratike, tha Abazi.
Duke vijuar, Kryetarja Kodheli nënvizoi rëndësinë e një bashkërendimi midis anëtarëve të komisioneve të të dy parlamenteve. Ajo tha se do të bëjnë më shumë që të ndikojnë në njohjen e shtetit të Kosovës nga pesë vendet anëtare të Bashkimit Evropian (BE) që ende nuk e kanë bërë një gjë të tillë. Ndërkohë ajo shtoi se, parlamenti dhe qeveria shqiptare duhet të angazhohet më tepër në mënyrë që të gjitha proceset sfiduese të aderimeve euro-atlantike të Kosovës të mund të përshpejtohen. Për këtë, do të vazhdojmë të punojmë edhe për të ideuar disa rezoluta që mund të cekin pikërisht këto procese, theksoi Kodheli.
Kodheli tha se sa i përket agresionit rus mbi Ukrainën, Shqipëria është radhitur në anën e drejtë ndërsa do të vazhdojë të lobojë dhe të mbajë qëndrimet e duhura krahas partnerëve të saj strategjikë. Qeveritë e të dyja vendeve, Kosovës dhe Shqipërisë, po zbatojnë sanksione ndaj Rusisë, përshirë ndaj individëve dhe subjekteve të ndryshme ruse, që përfshijnë masa kufizuese kryesisht në financa.
Zëvendëskryetari i Komisionit z. Alizoti dhe se përfshirja e Shqipërisë në Ballkanin e Hapur është marrëzi dhe se dy vendet tona edhe pse kanë një kufij që i ndan duhet të unifikojnë politikat e përbashkëta në fushën e arsimit, diasporës si dhe politikës së jashtme e të mbrojtjes. Ndërsa z. Çollaku tha se me z. Biden është një njohës shumë i mirë i situatës në Ballkan dhe në pozicionin e tij si President i SHBA-ve ky është një moment që duhet shfrytëzuar në të mirë të Kosovës.

· Takimi me Komisionin i Sigurisë dhe Mbrojtjes 
Delegacioni takoi edhe Komisionin për Sigurinë dhe Mbrojtjen kryesuar nga Zëvendëskryetari i Parë z. Enver Dugolli. Ai falenderoi Shqipërinë për ndihmën e dhënë në lobimin për pranimin e Kosovës në orgnizatat ndërkombëtare si Rakviak si dhe kërkoi përfshirjen edhe më të madhe për anëtarësimin në formatin e Kartës së Adriatikut (A5).
	Ai theksoi se ka një bashkëpunim shumë të mirë mes dy komisioneve parlamentare dhe tha se pret që memorandumi i bashkëpunimit i nënshkruar mes dy komisioneve të jetë i efektshëm në mënyrë praktike.
Përfaqësuesit e opozitës në komision thanë se është i nevojshëm bashkëpunimi me Shqipërinë për një plan reagimi mes Shqipërisë dhe Kosovës. Hapësira e duhur për ta zhvilluar këtë lloj aktiviteti do të ishte nën ombrellën e një testimi apo stërvitje ku të testohen elementë të ndryshëm ushtarakë duke filluar me komunikimin strategjik deri tek elementët e operacioneve të shpëtimit në kohë të krizave.

· Takimi me Ministrin e Mbrojtjes z. Armend Mehaj.

Delegacioni i Komisionit për Politikën e Jashtme të Republikës së Shqipërisë, kryesuar nga Kryetarja, znj. Mimi Kodheli, zhvilloi një takim zyrtar edhe me Ministrin e Mbrojtjes, z. Armend Mehaj dhe stafi i lartë i Ministrisë. Në takimin e realizuar me këtë rast, u diskutua për nivelin e bashkëpunimit dhe planeve konkrete të deritashme mes dy vendeve tona në fushën e sigurisë dhe mbrojtjes. Një nga këto pika ishte edhe bashkëpunimi në fushën arsimit per kadetët dhe stafin e lartë ushtarak e të dy vendeve.  
Nga Kryetarja Kodheli, njëherit zëvendëspresidente e Asamblesë Parlamentare të NATO-s, u dha zotimi i fuqishëm për mbështetje nga pozicioni i saj në synimet tona në procesin e integrimeve euroatlantike dhe lobimin te vendet mosnjohëse, anëtare të NATO-s.
Ndër shumë çështje tjera të rëndësishme të diskutuara, nga dyja palët u vlerësua nevoja për një qasje dhe bashkëveprim më të shtuar nga dy qeveritë tona, në kontekstin e ri gjeopolitik, si dhe sfidave potenciale që cenojnë mjedisin e sigurisë sonë dhe rajonit në përgjithësi.

Delegacioni vizitoi edhe Krushën e Madhe për të parë nga afër punën që zonjat bëjnë në ndërmarrjen e agropërpunimit të perimeve dhe për të mbështetur vullnetin e tyre. Zonja Kodheli duke përgëzuar zonjat për punën e tyre tha se ky është një shembull sesi dhimbja kthehet në forcë në emër të së ardhmes.
Ndërmarrja është krijuar nga gratë e vè, të cilat humbën burrat e tyre gjatë luftës në Kosovë, në vitin 1999.
Për themelimin e ndërmarrjes, ka kontribuar edhe Ambasadori i Shqpërisë në Kosovë z. Qemal Minxhozi. Në këtë ndërmarrje punojnë kryesisht gra dhe vajza. Ndërmarrja përpunon produktet bujqësore, të destinuara jo vetëm për tregun vendas, por edhe për eksport, në Gjermani, Austri, Zvicër, Francë e deri në SHBA.

Të tjera
Znj. Kodheli duke shfrytëzuar rastin zhvilloi edhe një takim të veçantë me Kryetarin e Delegacionit të Kosovës në Asamblenë Parlamentare të NATO-s z. Driton Hyseni për të rakorduar hapat e mëtejshëm në lidhje me statusin e Kosovës brenda organizatës si dhe për të ofruar ndihmën e Shqipërisë me rastin e organizimit të Seminarit Rose-Roth në Prishtinë në tetor 2022.

        								  Genci GJONÇAJ	
   							  ______________________________

